﻿ Ion Moise Editura Sfântul Ierarh Nicolae 2010 ISBN 978-606-8129-73-0 Lucrare publicată în Sala de Lectură a Editurii Sfântul Ierarh Nicolae, la adresa http://lectura.bibliotecadigitala.ro CUPRINS Introducere Capitolul I. Delimitări conceptuale:motivaţie-carieră didactică-performanţă Capitolul II. Tipuri şi structuri motivaţionale Succesul profesional în cariera didactică …………..2 …………..3 …………..8 …………..10 Capitolul III.- Metodologie A. Ancheta  1. Obiectivul 2.Ipoteza  3.Design investigativ  4.Prelucrarea datelor obţinute  5.Interpretarea rezultatelor …………..18 …………..19 …………..19 …………..22 …………..28 B. Studiu de caz 1.Prezentarea cazului  2.Obiectivele studiului de caz  3.Analiza cazului  4.Concluzia studiului …………..29 …………..30 …………..30 …………..35 Concluzii Bibliografie Anexe …………..36 …………..37 …………..38 1 Introducere Alegerea lucrării derivă dintr-o motivaţie intrinsecă şi cognitivă. Deoarece împărtăşesc cariera didactică, am dorit să analizez care este relaţia între motivaţie şi performanţă în această meserie, precum şi factorii care stau la baza etichetării unui profesor ca fiind “competent”. Am structurat lucrarea în trei capitole, şi anume: În primul capitol am delimitat conceptual termenii: motivaţie, performanţă, carieră didactică, vizând astfel motivele ce stau la baza alegerii carierei didactice, precum şi criteriile de evaluare a performanţelor unui dascăl. În cel de-al doilea capitol m-am referit la tipurile şi structurile motivaţionale, precum şi modul în care acestea condiţionează succesul profesional în cariera didactică. Cel de-al treilea capitol reprezintă, de fapt, secţiunea aplicativă a lucrării. Aceasta cuprinde la rândul ei două capitole. Primul reprezintă o anchetă, pornind de la ipoteza că există o diferenţă semnificativă între componenta profesional- didactică percepută de elevii ciclului inferior liceal(clasele IX-X) şi cei ai nivelului superior liceal ( clasele XI- XII ). În al doilea capitol al părţii aplicative am realizat un studiu de caz în care am arătat care sunt factorii ce determină etichetarea pozitivă a unui profesor de către elevi, cadre didactice şi echipa managerială a şcolii. Am ales această ipoteză a anchetei deoarece consider competenţa profesional- didactică o noţiune dependentă de percepţia elevilor despre profesor. Am aplicat ancheta pe un lot de subiecţi format din 400 de elevi urmărind modul în care competenţele didactice: cognitive- informaţionale, psiho- morale, psiho- pedagogice, psiho- sociale sunt percepute de către elevi. În privinţa studiului de caz, am analizat factorii care stau la baza competenţelor profesionale ale cadrului didactic etichetat pozitiv, precum şi elementele ce determină această etichetare pozitivă la cele trei niveluri (elevi, cadre didactice şi echipa managerială ). 2 CAPITOLUL I. Delimitări conceptuale: motivaţie- performanţă- carieră didactică Cariera este ansamblul rolurilor profesionale performante de-a lungul vieţii active a căror succesiune poate urma traiectorii diferite in timp. Traiectoria în carieră depinde nu numai de resursele acţionare ale persoanei la începutul carierei şi pe parcursul ei, ci şi de oportunitaţile şi mai ales de modul în care individul are obiective de carieră clară şi e capabil să se folosească de aceste oportunităţi pentru a le atinge. Profesia reprezintă specialitatea (calificarea) pe care o persoană o dobândeşte prin studii. Ocupaţia este activitatea pe care o desfaşoară efectiv o persoană într-o unitate economico- socială şi care reprezintă pentru aceasta sursa de existenţă. Motivaţia constituie ansamblul motivelor unei persoane. Motivul este o structură ce provoacă orientarea, iniţierea şi reglementarea acţiunilor în direcţia unui scop mai mult sau mai puţin precizat. Motivele constituie cauzele interne ale comportamentului. La baza motivaţiei stau cerinţele vitale: trebuinţele de hrană, căldură, aer curat etc. În afara acestora , exista şi impulsuri ereditare, cum sunt curiozitatea, tendinţa de manipulare a obiectelor, de a modifica, a transforma mediul încojurător. Trebuinţele conştiente de obiectul lor sunt numite dorinţe, iar impulsurile ce izvorăsc din ele sunt tendinţele (începuturi schiţate de mişcări care, dacă nu întâlnesc obstacole, se transformă în mişcări). Trebuinţele, dorinţele, tendinţele sunt puternic influenţate de mediu, de experienţa socială, diversificându-se foarte mult. Când o dorinţă vizează un model a cărui realizare constituie un progres, vorbim de o aspiraţie. Nivelul de aspiraţie se referă la aşteptarile, scopurile ori pretenţiile unei persoane privind realizarea sa viitoare într-o sarcina data. Nivelul de aspiraţie diferă foarte mult de la o persoană la alta: cineva doreşte să devină muncitor într-o uzină, un altul aspiră să devină maistru, altcineva doreşte să devină inginer. Nivelul de aspiraţie este în funcţie de aptitudinile şi de voinţa fiecăruia. 3 Dar şi ambianţa socială joacă un rol important. O influenţă o au şi succesele sau insuccesele în şcoală. Succesele duc la creşterea nivelului de aspiraţie, eşecurile la scăderea lui. Şcoala are menirea să contribuie la ridicarea nivelului aspiraţiilor elevilor în direcţia unor idealuri superioare. Stările afective sunt trăiri ce exprimă modul de concordanţă sau neconcordanţă dintre un obiect sau o situaţie şi tendinţele noastre (“obiect” – reprezintă ceea ce noi cunoaştem, poate fi obiect sau fiinţă). Ele sunt indisolubil legate de trebuinţele, tendinţele, dorinţele noastre şi oglindesc relaţiile lor cu situaţia prezentă şi cu rezultatele conduitei noastre. Stările afective sunt statice când nu iniţiază o activitate susţinută. Aşa sunt: agreabilul şi dezagreabilul, dispoziţiile, emoţiile. Stările afective dinamice sunt motive principale ale activităţii noastre, dinamizându-se luni şi ani de zile: sentimentele şi pasiunile. Diferenţa dintre ele este mai mult de intensitate – pasiunile sunt mai puternice, tiranice, acaparatoare. Sentimentele dirijează măsura, conduita, fiind principalul factor motivaţional. Ele organizează impulsurile, dorinţele, influenţează mereu atitudinile şi interesele noastre, în funcţie de situaţie, sunt puternic influenţate de mediul social, de familie şi de ambianţa şcolară. Este o obligaţie a profesorilor de a contribui la dezvoltarea sentimentelor superioare, valoroase din punct de vedere social. Nerealizarea obiectivelor de bază a cadrelor didactice conduce la o proastă evaluare a performanţelor. Evaluarea performanţelor este o activitate de bază a managementului resurselor umane desfaşurată în vederea determinării gradului în care angajaţii unei organizaţii îndeplinesc eficient sarcinile sau responsabilităţile care le revin. Evaluarea performanţei are şi o componentă emoţională şi psihologică deosebită, deoarece în procesul de evaluare individual trebuie să se raporteze atât la el însuşi, cât şi la ceilalţi membrii ai instituţiei în care îşi desfăşoară activitatea. Totodată, această încărcătură emoţională a procesului de evaluare poate afecta semnificativ comportamentul cadrelor didactice faţă de instituţia de învăţământ angajatoare, dar şi faţă de ei înşişi. Evaluarea performanţelor cadrelor didactice se dovedeşte a avea o influenţă deosebită asupra activităţii didactice, sociale şi a climatului organizaţional din cadrul 4 instituţiei cu repercursiuni nemijlocite asupra creşterii eficienţei în general şi a calităţii procesului de învăţământ în special. Managementul performanţei reprezintă o modalitate de a obţine rezultate individuale şi organizaţionale mult mai bune prin înţelegerea şi conducerea performanţei într-un cadru unitar şi contextual al învăţământului în general sau al obiectivelor şi standardelor în prealabil, precum şi de condiţiile integrării europene în special. Aceasta înseamnă că abordarea sau concepţia managementului performanţei are la baza filosofia managementului prin obiective. Abordarea evaluării performanţei ca parte componentă a sistemului managementului performanţei presupune luarea în considerare a următoarelor probleme esenţiale: necesitatea creării unei culturi a performanţei pentru a se preveni încurajarea performanţelor individuale în detrimentul performanţei organizaţionale; implicarea managerilor de nivel superior în procesul de evaluare poate satisface atat necesităţile individuale, cât şi pe cele organizaţionale. De asemenea, după unii specialişti în domeniul resurselor umane, aprecierile personalului pot fi: aprecieri sistematice sau nesistematice, în cadrul cărora se realizau evaluări complexe pe baza unor criterii stabilite în prealabil sau alegerea criteriilor revine evaluatorilor; aprecieri periodice sau impuse, realizate la anumite intervale de timp şi cerute de anumite împrejurări sau situaţii; aprecieri globale sau analitice, în cadrul cărora criteriile avute în vedere vor fi evaluate global sau în detaliu; aprecieri individuale sau colective; aprecieri cantitative sau calitative, în cadrul cărora sunt stabilite şi folosite criterii cantitative sau calitative diferenţiate pe posturi în funcţie de specificul acestora; aprecieri formale sau informale, după cum există sau nu o metoda oficială, aplicată uniform, sau un contact oficial între evaluatori şi evaluaţi. Cercetările şi practica manageriala în domeniu dovedesc că organizaţiile mici preferă în general un sistem informal de evaluare a performanţelor, funcţionând destul de bine cu acesta . În România, evaluarea performanţelor profesionale ale personalului didactic se face în conformitate cu Hotârea Guvernului României nr. 238/ 2000. Profesorul Emil Păun face următoarele referiri cu privire la fenomenul profesionalizării carierei didactice: “ un proces de formare a unui ansamblu de capacităţi şi competenţe într-un domeniu dat pe baza asimilării unui sistem de cunoştinţe teoretice şi practice, proces controlat deductiv de un model al profesiei respective”. 5 Noile abordări interdisciplinare au impus cerinţe de profesionalizare tot mai mari. Profesionalizarea realizată în condiţiile nonspecializării devine un proces şi mai complex. Date fiind condiţiile de evaluare rapidă a societăţii, formarea iniţială trebuie să lase loc posibilităţilor de reconversie profesională, individul are nevoie, pe lângă deprinderile (competenţele) specifice profesiunii didactice, şi de experienţe colaterale care sa-i dea posibilitatea să facă faţă cerinţelor sociale tot mai diverse. Profesorul Toader Pălăşan ( 2003 ) de la Universitatea “Transilvania” din Braşov arată că una dintre întrebările fundamentale asociate profesionalizării carierei didactice este “dacă a învăţa (pe cineva), a preda (o materie) este o profesie”. Sintagma hibrid, rezultă din combinarea celor două abordări”. Conţinutul acestei sintagme “este dat de necesitatea ca profesorul să pună în operă politica educaţională aflată într-o rapidă evoluţie, ceea ce-l solicită foarte mult pentru că trebuie să se arate deschis la împrejurări, progresele cercetării, la munca în echipă cu colegii, cu managerii, cu administraţia, şi în acelaşi timp trebuie să fie reprezentat al unui domeniu profesional. Marquerite Altet defineşte în lucrarea sa “Les styles d’engeignement” stilul “profesionistului” în jurul a trei componente de bază: „a fi“, care se referă la stilul personal, „a intra în relaţii”- stilul relaţional al individului, şi “a preda”- stilul didactic. Stilul didactic se construieşte din emergenţa celor trei componente. Ceea ce “predai” este influenţat de “ce ştii” şi “cum transmiţi”, cum intri în relaţii. Toate demersurile de profesionalizare au ca scop formarea unei personalităţi apte de a se adapta la cerinţele deosebite ale procesului didactic. În plan pedagogic, comportamentul educaţional este reflectarea externă a trăsăturilor interne de personalitate. În conceptul de cultură profesionala, “a fi educator nu însemnă a exercita o meserie , înseamnă a îndeplini o misiune, a face un aposolat”. În repertoriul de profesiuni , profesiunea de cadru didactic şi-a câştigat un loc de frunte, mai ales în societatea contemporană, dat fiind rolul educaţiei pentru societate. Caracterizată drept o clasă de activităţi specifice, profesiunea este menită să reflecte: cunoştinţe teoretice înalt specializate, de un nivel elevat şi o metodologie caracteristică de instrumentalizare în practică, din această perspectivă solicitându-se iniţiativa şi creativitatea; formare specializată, de nivel universitar, cu dominanţă ştiinţifică, dar şi cu o componentă practică însemnată; caracter “altruist adecvat nevoilor şi intereselor unor 6 ţinte clar identificate (indivizi, grupuri, organizaţii)”; un statut social bine definit- recunoaşterea socială în domeniul respectiv; un sistem propriu de valori, transmis prin formarea specializată şi respectarea codului deontologic specific; integrarea practicii în profesiune cu cercetarea şi formarea; inserţia socială prin intermediul asociaţiilor şi organizaţiilor profesionale- garantarea statusului social; solidaritate de grup profesional- formarea comună, aderenţa la teorii, doctrine şi metodologii comune. Dezvoltarea culturii profesionale autentice este dependentă, în mare măsură în cadrul organizaţional. “Diamantul are valoare atunci când îl extragi, când îl vinzi, când îl pierzi, când îl găseşti, când împodobeşte o frunte la o sărbătoare. Diamantul purtat zi de zi nu este decât o biată piatră“ ( Antoine de Saint –Exupery ). Din acest motiv, profesiunea didactică conferă perspective unei perpetue transformări a individului, în raport cu cerinţele social –istorice şi individuale; o căutare permanentă şi descoperirea resurselor care generează satisfacţia profesională. Această dorinţă de evoluţie profesională, ca şi cea de exercitare a unei profesiuni este în strânsă legătură cu aptitudinile şi competenţele individului. Un bun profesionist transformă o profesiune într-un apostolat. De aceea este important ca în alegerea profesiunii să ţinem cont de compatibilitatea între aptitudinile personale şi cerinţele profesiunii pe care dorim să o exercităm. 7 CAPITOLUL II Tipuri şi structuri motivaţionale; succesul profesional în cariera didactică Statutul de profesor, în societatea contemporană, pare să fie statutul clasei mijlocii. Meseria de profesor nu se află printre meseriile cele mai solicitate, dar nici printre cele evitate. Profesiunea intelectuală, respectată nu conferă deţinătorului putere, influenţă sau venituri suplimentare. Dar conferă prestigiu şi satisfacţii, vocaţia fiind unul ditre motivele de bază în alegerea acestei profesiuni. Se pare ca în România cei ce aleg această profesie provin din familii în care profesiile intelectuale sunt preţuite. În majoritatea ţărilor dezvoltate, această meserie este căutată îndeosebi de femei, România nefăcând excepţie. Stereotipul ar fi că meseria de profesor este una feminină. Multe cercetări evidenţiază faptul că această meserie pare să convină mai mult femeilor, capabile să accentueze dimensiunea expresivă şi afectivă. Exercitarea profesiunii de profesor presupune însuşirea a trei competenţe specifice: competenţă profesională, reprezenând cultura tehnică specifică şi o componenţă interumană care-i permite să lucreze totdeauna cu un public (clasa de elevi) şi să coopereze cu ceilalţi profesori. Capacitatea de a organiza şi componenta etică completează acest tablou. O altă însuşire este capacitatea de a întreţine raporturi satisfăcătoare cu eşaloanele ierarhiei superioare, şi anume cu directorii, inspectorii. Profesorii sunt evaluaţi cu regularitate, avansarea nu este posibilă fără o probă practică în faţa unor comisii. Nu în ultimul rând, regăsim competenţa de a dezvolta bune relaţii cu aşa numiţii “beneficiari”: elevi, părinţi, comunitate. Profesorul nu lucrează cu “clienţi” individuali, ci cu grupe de elevi. Aceştia, la rândul lor, sunt asistaţi şi supravegheaţi de părinţi şi comunitate. Profesorul îndeplineşte, în şcoală, următoarele funcţii: organizator al procesului de învăţământ, educator, partener al educaţiei, membru al corpului profesoral. 8 Ca organizator al învăţării, profesorul îmbină aspectele obiectiv- logice ale transmiterii cunoştinţelor cu aspectele psihologice. În vederea organizării învăţământului, profesorul trebuie să se orienteze către dezvoltarea gândirii elevilor şi a aptitudinilor de obţinere independentă a informaţiilor. Profesorul nu este doar un transmiţător de informaţii, care se rezumă la a da indicaţii elevilor în privinţa modului de învăţare şi a manierelor pe care trebuie să le înveţe, ci şi un antrenor care, prin întrebări analitice, stimulează gândirea elevilor. A organiza învăţărea înseamnă a găsi metodele cele mai adecvate pentru a trezi interesul elevilor şi a stimula performanţele. Funcţia didactică a profesorului se exprimă prin îndeplinirea statutului de model, partener, sfătuitor. Ea se îndeplineşte prin crearea unei atmosfere generale de securitate şi încredere în clasă, prin încurajarea succeselor fiecărui elev, prin crearea unui flux de simpatie între profesor şi elevi. A educa înseamnă pentru profesor: folosirea unor metode care să formeze elevilor atenţia pentru munca independentă, să întărească elevilor încrederea în propria valoare, ajutându-i să-şi găsească identitatea. Conceptul de partener al educaţiei se referă la raporturile profesorului cu alţi factori educativi, îndeosebi cu părinţii. Şcoala este a doua instanţă de socializare, după familie, iar profesorul trebuie să coopereze cu toţi factorii educativi, să armonizeze educaţia formală cu cea nonformală şi informală. El poate juca rolul de consultant al părinţilor, el împarte răspunderea formării copiilor cu familia. Ca membru al corpului profesoral, profesorul se găseşte într-o strânsă interdependenţă cu colegii, cu directorii şi alţi educatori. Există, bineînţeles şi situaţii conflictuale în care se poate găsi profesorul în raporturile cu părinţii şi cu instituţia. Stările tensionale sunt inevitabile. Soluţia este organizarea unui “învăţământ educativ” articulând cele două tendinţe: educaţia fără instrucţie este imposibilă, componenta educativă stimulează şi motivează instruirea. Am vorbit despre funcţia didactică a profesorului şi nu putem merge mai departe fără a descrie care sunt motivaţiile ce ce stau la baza acestei profesiuni. În acest sens putem începe prin a afirma că orice individ poate fi motivat cunoscându-i varietatea necesităţilor personale şi acordându-i posibilitatea satisfacerii 9 lor, pe măsură ce obiectivele organizaţiei sunt atinse. Orice relaţie manager- angajat afectează motivaţia. Putem analiza motivaţia, caracterizând pe scurt care ar fi aceasta. Astfel, motivaţia pozitivă are în vedere creşterea efortului şi contribuţiei personalului didactic la realizarea obiectivelor organizaţiei ( şcolii). Motivaţia pozitivă contribuie la instaurarea unui moral ridicat şi la dezvoltarea individuală a profesorului. Motivaţia negativă vizează sporirea eforturilor şi contribuţiei personalului didactic la îndeplinirea obiectivelor sale pe baza diminuării satisfacţiilor în procesul muncii sau a ameninţării cu reducerea lor. Are la bază trăsături precum: folosirea predominantă a motivaţiei generatoare de diminuări ale satisfacţiilor ( reduceri de personal, ameninţări verbale, mustrări), sarcinile şi performanţele de realizat la nivel de salariaţi sunt insuficient de explicit realizate, generând pe parcurs o stare de tensiune. Motivaţia negativă contribuie la un moral scazut al cadrelor didactice, la inhibarea lor şi la instaurarea unui climat organizaţional tensionat. Motivaţia intrinsecă, numită şi internă sau directă constă în determinarea profesorului să se implice, sa obţină rezultate în cadrul şcolii, întrucât din aceste motive obţine satisfacţii ce ţin de eul său. Această motivaţie este centrată pe individ, fiind o relaţie între aşteptările, percepţiile şi simţămintele sale, pe de o parte şi conţinutul concret al muncii şi comportamentului lui, pe de altă parte. Motivaţia extrinsecă, externă sau indirectă constă în determinarea angajatului să se implice, să depună efort şi să obţină rezultate în organizaţie pentru că acestea vor genera din partea organizaţiei anumite reacţii formale şi informale, economice ce- i vor aduce satisfacţii. Motivaţia extrinsecă reprezintă o relaţie individ- organizaţie, având drept conţinut satisfacerea aşteptărilor salariatului faţă de reacţiile salariatului vis- a -vis de el. Motivaţia cognitivă are în vedere latura, dimensiunea inteligentă a salariatului, axându-se pe satisfacerea nevoilor individuale de a fi informat, a cunoaşte, a învăţa, de a “controla” mediul în care îşi desfăşoară activitatea. Pentru a realiza motivarea cognitivă managerii apelează la întreaga gamă de motivaţii atât formale cât şi informale. 10 Motivaţia afectivă este foarte importantă în cariera didactică. Motivaţia afectivă, strict umană a profesorului, concentrându-se asupra satisfacerii nevoilor sale de ordin sentimental în cadrul şcolii. Cu alte cuvinte, motivarea afectivă are în vedere ca salariatul (profesorul) să se simtă bine la locul de muncă şi în cadrul organizaţiei, să fie apreciat şi simpatizat de colegi, şefi si elevi, să se manifeste faţă de el simpatie şi consideraţie şi să se bucure de prestigiu. Această motivaţie se realizează utilizând în special motivaţiile moral- spirituale. Mulţumirile, laudele, titlurile, diplomele au un rol precumpănitor. A fi profesor înseamnă un risc asumat. Să-i înveţi pe alţii cum să înveţe este o operă care implică răbdare, incertitudine, multe ore de studiu, emoţie, descurajare, surâs…Mai mult de atât, rezultatul muncii unui profesor, nu se poate măsura calitativ şi cantitativ, imediat. Profesorul nu este doar persoana care propune conţinuturi, dă sarcini, cere conduite. El stimulează şi întreţine curiozitatea copiilor pentru lucruri noi, le modelează comportamentele sociale, le întăreşte încrederea în forţele proprii, îi ajută să-şi desăvârşească identitatea. Aşa cum aprecia autorul M. A. Bloch în 1968 “arta pedagogică , ce este înainte de toate arta de a te pune la dispoziţia copiilor, de a simpatiza cu ei, de a le înţelege universul, de a le sesiza interesele care îi anină, se întemeiază în mare măsură pe un dar: vocaţia pedagogică”. În prezent, există numeroase descrieri tipologice ale stilurilor didactice.Cea mai cunoscută tipologie, propusă de K. Lewin şi colaboratorii săi este descrisă sub denumirea de tipul autoritar şi cel democratic. Cele două stiluri pot fi caracterizate prin comportamentele adoptate de conducători în relaţiile lor cu subalternii. Astfel , stilul autoritar se manifestă prin câteva caracteristici de bază obiectivele generale ale grupului ( elevilor ) sunt stabilite de profesor; modalităţile de lucru şi etapele activităţii sunt stabilite sau decise de către profesor, astfel încât elevii nu vor cunoaşte ce urmează să realizeze, profesorul este cel care decide şi impune fiecăruia sarcina de realizat şi colaboratorii cu care va desfăşura activitatea. Stilul democratic poate fi caracterizat astfel: obiectivele şi politicile generale ale grupului sunt discutate de către profesor cu elevii, profesorul încurajând participarea activă a tuturor membrilor (elevilor), desfăşurarea activităţilor (metodele şi 11 procedeele) sunt, de asemenea, discutate între profesor şi elevi. Profesorul îi sprijină pe membrii grupului, oferind mai multe variante şi soluţii. De asemenea, repartizarea sarcinilor este decisă la nivel de grup, iar alegerea colaboratorilor se face în mod liber. Liderul (profesorul) încearcă să se comporte ca un membru obişnuit şi egal cu ceilalţi membrii ai gupului (elevii), să fie apropiat, dar în acelaşi timp obiectiv în aprecierile şi criticile sale. Stilul autoritar generează egoism şi individualism, ostilitate şi agresivitate, dirijate adesea împotriva unor “ţapi ispaşitori” din grup. De asemenea, indicele de insatisfacţie, ascunsă sau nu, este foarte ridicat. Dimpotrivă, stilul democrat generează un climat cald, bazat pe relaţii amicale, sincere, iar spiritual de echipă este foarte dezvoltat. Pornind de la acelaşi criteriu (modul de folosire a puterii de către profesor), K. Davis clasifică stilurile în autocratic şi participativ. Profesorul autocratic (care nu este neapărat rău, ci răspunde nevoii unor subordonaţi de a fi conduşi ferm) se caracterizează pe faptul că centralizează puterea şi luarea deciziilor şi structurează situaţiile de lucru pentru elevi. Principalul avantaj al acestui stil didactic constă în aceea că oferă o motivaţie puternică şi recompense pentru profesor şi permite decizii rapide. Dezavantajele sunt acelea că elevii sunt puţin motivaţi pentru activitate, predomină stări de teamă, frustrare, insatisfacţie, conflicte. În privinţa stilului participativ, există mai multe variante: consultativ: “Avem o problemă şi eu sunt responsabil să mă ocup de ea. Înainte de a decide, vă solicit să formulaţi sugestii sau opinii privind această problemă”; democratic:”Avem o problemă şi întregul grup trebuie să se ocupe de rezolvarea ei”. Concluzionând, am putea caracteriza cele două stiluri de bază- autoritar şi democrat- prin câteva dimensiuni esenţiale. Astfel, stilul autoritar se caracterizează prin: respectul normelor şi al ierarhiilor, sublinierea diferenţelor de poziţie şi grad, realizarea formală a activităţilor în lipsa de motivaţie a elevilor, încurajarea competiţiei, a individualismului şi, în consecinţă, a unui climat tensional şi conflictual- stări de nemulţumire, stagnare, rezistenţă, suspiciune, control autoritar însoţit de sancţiuni. Principalele metode de conducere sunt: metoda normativ 12 autoritară ce presupune diviziunea responsabilităţilor, reguli precise, ordine, comunicarea eficientă, recompense, pedepse şi metoda implicativă ce presupune: conducere autoritară cu o relativă deschidere spre implicarea elevilor. Stilul democratic se caracterizează prin: participarea şi stimularea iniţiativei şi a creativităţii elevilor, încredere în angajaţi, încurajare şi suport pentru aceştia, cooperare, spirit de echipă şi asumarea responsabilităţii elevilor, climat de muncă pozitiv , bazat pe încredere şi respect reciproc între profesor şi elevi, un grad înalt de motivare a elevilor prin încurajarea participării la decizii, dar şi prin recunoaşterea meritelor fiecăruia, reducerea barierelor între profesor şi elevi. Principalele metode de conducere folosite sunt metoda participativă şi cea consultativă. O analiză tipologică foarte interesantă este realizată de un grup de specialişti francezi, care descriu stilurile de conducere ca o galerie de portrete, rezultată din situaţiile practice ( J. M. Miramon, D. Conet, J. B. Paturet). Tipologia lor nu are pretenţia unui model euristic, prin intermediul căruia să analizăm comportamentul managerial, ci dimpotrivă, încearcă să prezinte faptele aşa cum sunt ele. Autorii menţionaţi identifică şi descriu următoarele “portrete”: “guru” (terapeutul, militantul, neangajatul, dirijistul) şi “le plumitif” (tipul birocratului). Atitudinile obişnuite manifestate de “guru” sunt seducţia, personalizarea şi ideologizarea funcţiei, omniprezenţă. În privinţa consecinţelor instituţionale, cea mai importantă este climatul tensionat de competiţie între elevi de a fi în graţiile profesorului. Terapeutul se caracterizează printr-o dominantă paternalistă şi prin tendinţa de se retrage în spatele grupului. Adoptarea deciziilor se face prin consens şi transparenţă, starile conflictuale sunt rare, apare delegarea de responsabilităţi. Este un umanist prin excelenţă, nu agrează noile tehnici de gestiune şi management. Militantul este foarte activ, agitat chiar, rareori rămâne la catedra lui, supervizează tot, bun profesionist, dispune de calităţi reale de exercitare a funcţiei de conducere pe baza unor valori umaniste şi morale puternic structurate. Neangajatul se caracterizează prin blazare, automulţumire, absenţa preocupărilor pe termen lung, o anumită uzură şi tendinţa de izolare de ceilalţi, comportamente 13 rutiere. Climatul este mai degrabă închis şi morocănos, întrucât profesorul intervine foarte puţin în viaţa clasei. Dirijistul este eminamente un comandant. Este rigid, are o viziune mai degrabă pesimistă despre copii şi posibilităţile lor, pune în evidenţă mai mult aspectele negative şi eşecurile decât succesele. Nu încurajează şi nu stimulează participarea elevilor, nu este adeptul negocierilor, ci al deciziilor personale, rezervăndu-şi dreptul la viziunea de ansamblu asupra instituţiei. Climatul este tensionat, mocnind de conflicte. Tipul “le plumitif” este tipul birocratului, care practică un stil de conducere bazat pe reglementări şi pe respectarea lor strictă. Climatul este “fără suflet”, relaţiile interpersonale nefiind încurajate sau agreate. Aşa cum constatăm, descrierile de mai sus nu constituie stiluri de conducere ce pot fi considerate modele, ci sunt “stiluri” sau comportamente de conducere ad- hoc, situaţionale, aşa cum le putem întâlni în realitatea cotidiană. În consecinţă, stilurile de”conducere” a unei clase trebuie să se adapteze situaţiilor reale şi să ţină seama de capacităţile elevilor. Combinând cele două comportamente, se obţin patru stiluri de conducere: dirijare (fara sprijin), pregătire (dirijare+sprijin), sprijin (cu foarte puţină dirijare), dirijare (dirijare limitată şi sprijin moderat). Prin combinarea stilului de conducere cu capacităţile elevilor se asigură atât o dezvoltare permanentă a acestor capacităţi, cât şi o democratizare a conducerii. “ Interacţiunile sociale condiţionează dezvoltarea intelectuală a elevului, atitudinile sale cu privire la obiectivele educative ale şcolii şi rezultatele sale: relaţiile lui cu colegii şi profesorul influenţează foarte mult evoluţia atitudinilor, a conduitelor şi a cunoştinţelor învăţate”, afirma în 1978 autorul francez Wittmer J. în lucrarea “Pour une revolution pedagogique”. Am caracterizat pe scurt care ar fi caracteristicile manageriale ale unui profesor. În continuare aş vrea să subliniez care sunt aptitudinile pedagogice ale unui dascăl. În primul rând să definim ce înseamnă aptitudinile. Acestea constituie latura instrumental- operaţională a personalităţii individului. Ele desemnează acel potenţial instrumental- operaţional care permite individului să realizeze performanţe superioare mediei comune, în unul sau mai multe domenii de activitate recunoscute oficial. 14 În sens larg, aptitudinea reprezintă o expresie a potenţialului adaptativ general al individului uman, pe baza căruia el reuşeşte să răspundă solicitărilor externe, diverselor situaţii ale existenţei şi să- şi satisfacă stările de necesitate. În cadrul fiecărei categorii de aptitudini caracteristice cadrelor didactice, se evidenţiază cele cu grad mai mare de specializare. Astfel se conturează calităţile aptitudinale speciale, anume: talentul, vocaţia şi geniul. Talentul este o treaptă superioară a unei aptitudini, asociindu-se cu originalitatea şi este efectul interacţiunii, intermodelării unor aptitudini diferite şi eterogene. Vocaţia desemnează chemarea către o anumită activitate sau misiune socială prin care subiectul simte că îşi valorifică propriile aptitudini, valorizându-le la maxim. “A dărui cultură înseamnă a dărui sete de cultură. Restul vine de la sine. Aşa cum dragostea cere dragoste şi cultura cere cultură. Cultura se află chiar în setea de cultură” (Antoine de Saint- Exupery). Geniul desemnează o persoană cu o excepţională dotare şi calităţi, care duc la realizări de importanţă istorică. Spre deosebire de talent, unde performanţele sunt în coordonatele valorice ale epocii, performanţele geniului creează o epocă nouă, un nou mod de gândire, un stil nou. Este important de reţinut că: una şi aceeaşi aptitudine poate fi implicată în mai multe activităţi. Astfel, un profesor, ca şi un medic trebuie să aibe un spirit de observaţie dezvoltat. Profesiunea de educator implică raportarea şi confruntarea continuă cu alţii, de aceea anumite calităţi aptitudinale sunt indispensabile acelora care îşi aleg şi prestează această profesiune. Aptitudinile pedagogice, solicitate profesorului în acţiune se manifestă în activitatea de educaţie şi pot fi evidenţiate pe baza performanţelor realizate. Sistemele de clasificare a aptitudinilor pedagogice diferă de la un autor la altul, în funcţie de natura, conţinutul şi laturile activitătii pedagogice. Astfel, se pot distinge: aptitudini didactice- referitoare la activitatea de instruire şi aptitudini educative- privitoare la activitatea de modelare a personalităţii umane. Fiecare din aceste categorii include apoi aptitudini legate de realizarea unei sarcini concrete: 15 aptitudini metodice, aptitudini de evaluare şi aptitudini educative în domeniul educaţiei morale, estetice, de mediu, de sănătate etc. În funcţie de particularităţile proceselor psihice, care fac parte din conţinutul psihic al aptitudinilor pedagogice, se pot menţiona următoarele categorii de aptitudini: aptitudini ce asigură calitatea gândirii- capacitatea de analiză şi sinteză, flexibilitatea, originalitatea; aptitudini ce asigură calitatatea limbajului- capacitatea de a folosi în mod adecvat acest instrument de comunicare este prezenţă în toate aptitudinile pedagogice: inteligibilitatea, claritatea, plasticitatea, expresivitatea, fluenţa; aptitudini ce garantează calitatea atenţiei- concentrarea, intensitatea, distributivitatea, comutativitatea; aptitudini ce determină calitatea memoriei- rapiditatea memoriei, trăinicia păstrării şi promptitudinea recunoaşterii şi reproducerii. Ţinând cont de structura psihică internă a aptitudinilor pedagogice, se poate aprecia şi existenţa unor aptitudini pedagogice speciale, cum ar fi: aptitudinea de a cunoaşte şi înţelege psihicul celui supus acţiunii educative, aptitudinea empatică, aptitudini organizatorice, spiritual de observaţie, tactul pedagogic. Doresc să mă opresc asupra acestuia din urmă, subliniind că, tactul pedagogic reprezintă capacitatea de a găsi, la momentul oportun, forma cea mai adecvată de atitudine şi tratare a elevilor. Se poate aprecia că tactul este capacitatea profesorului de a-şi menţine şi consolida stările psihice pozitive şi de a le domina şi inhiba pe cele negative, oferind astfel răsunsuri şi soluţii prompte tuturor solicitărilor procesului instructive- educativ. În privinţa măiestriei pedagogice, putem afirma ca aceasta nu se confundă cu tactica pedagogică. Un profesor care posedă măiestrie pedagogică este mai mult decât un profesionist, este un artist în meseria sa. “ Nicio profesiune nu cere posesorului ei atâta competenţă, dăruire şi umanism ca cea de educator, pentru că în nici una nu se lucrează cu un material mai preţios, mai complicat şi mai sensibil decât este omul în devenire….ancorat în prezent, întrezărind viitorul şi sondând dimensiunile posibile ale personalităţii, educatorul instruieşte, educă, îndeamnă, dirijează, cultivă şi organizează, corectează, perfecţionează şi evaluează neîncetat procesul formării şi desăvârşirii calităţilor necesare omului de mâine”. 16 Rolul profesorului poate fi analizat şi din perspective relaţiei profesor –elev. Având în vedere valorile societăţii contemporane (libertate, responsabilitate, toleranţă, cooperare) se impune o nouă abordare a relaţiei profesor- elev: asumarea de către professor şi elevi, a unei responsabilităţi morale comune în cadrul relaţiei educaţionale, conducând la angajarea afectivă şi efectivă în procesul educaţional; recunoaşterea reciprocă a “dreptului de a fi altfel şi valorizarea fiecărei fiinţe umane de a progresa”; recunoaşterea faptului că toţi elevii şi profesorii sunt parteneri sociali cu funcţii complementare, dar cu responsabilităţi comune; considerarea şcolii ca mediu de construcţie culturală; renunţarea la principiul căii optime unice şi conştientizarea faptului că majoritatea problemelor sociale şi umane au mai multe soluţii echi-finale şi echi-valente; promovarea autenticităţii şi sincerităţii- a fi tu însuţi este mai important decât a avea dreptate. În privinţa portretului profesorului ideal, există numeroase aprecieri referitoare la calităţile impuse sau dorite a reflecta dimensiunea profesiunii didactice. Am ales din literatura de specialitate modelul propus de Ion şi Mirela Albulescu, având ca generic “Comandamentele profesorului ideal”: caută să comunici clar; caută să fii cât mai plăcut şi să trezeşti mereu curiozitatea; încearcă să-ţi asculţi cu adevărat elevii, respectă spiritual obiectivelor disciplinei pe care o predai. “ Un bun profesor trebuie să dovedească un nivel dezirabil de competenţe în toate domeniile, pentru a reuşi să transforme un grup de solişti într-o orchestră”. 17 CAPITOLUL III. Metodologie A. Ancheta 1. Obiectivul Prin studiul întreprins am încercat să evidenţiez care este percepţia elevilor asupra profesorului de succes, mai precis care sunt factorii aptitudinali, deprinderile şi calităţile profesorului, cara îl fac pe elev să-l eticheteze drept “bun”. Se ştie că, de multe ori eticheta acordată unei persoane îi determină acestuia anumite patternuri comportamentale conform etichetei. Un profesor etichetat ca fiind “bun”, “competent”, manifestă în plan acţional, faptic competenţa; acest lucru datorându-se etichetării. Am dorit să observ dacă există corelaţie între aptitudinile şi competenţele profesorului şi etichetarea pozitivă sau negativă a acestuia de către elevi. Ancheta urmăreşte următoarele obiective: - să identifice aptitudinile şi calităţile pe baza cărora un profesor e etichetat drept competent; - să identifice caracteristicile dezirabile şi indezirabile în comportamentul cadrului didactic; - să diferenţieze modul de percepere al competenţei profesionale didactice la elevii ciclului inferior liceal (clasele a IX a si a X a) şi cel superior liceal(clasele a XI a si a XII a); - să analizeze comparativ competenţele cognitiv- informaţionale, competenţele psiho-morale, psiho- pedagogice , competentenţele psiho- sociale. 18 2. Ipoteza Ipoteza de la care am plecat este că există o diferenţă semnificativă între competenţa profesional –didactică percepută de elevii ciclului inferior liceal şi cei ai ciclului superior liceal . În percepţia elevilor din ciclul inferior liceal competenţele ce stau la baza evaluării unui profesor competent sunt cele psiho- sociale ( afective ): atitudinea deschisă, caldă, capacitatea de-a fi un bun ascultător. În percepţia elevilor din ciclul superior liceal ( 17- 18 ani ) calităţile profesorului competent au la bază competenţe profesionale, cognitive, ştiinţifice: transmiterea corectă a ştiinţei, cunoaşterea obiectului de învăţământ. 3. Design investigativ Pentru a evidenţia aptitudinile, deprinderile şi calităţile profesorului competent din perspective elevilor, am utilizat metoda chestionarului. Chestionarul este o tehnică, respectiv un instrument de investigare constând dintr-un ansamblu de întrebări scrise, eventual şi imagini grafice, ordonate logic şi psihologic care, prin administarea de către operatorii de anchetă sau autoadministare determină din partea persoanei anchetate răspunsuri ce urmează a fi înregistrate în scris. În chestionar, întrebările şi imaginile grafice au funcţie de indicatori. Există elemente care influenţează răspunsul la chestionar: personalitatea celui anchetat, situaţia de desfăşurare a anchetei, tema chestionarului, tipul când are loc chestionarea, structura chestionarului, personalitatea operatorului de interviu. Chestionarul folosit este un chestionar de opinie, ce colectează date despre opinii, motivaţii, nevoi, aspiraţii, atitudini, comportamente, având întrebări deschise. Chestionarul a ţinut cont, în primul rand, de particularităţile cognitive şi de vârstă ale subiecţilor chestionaţi, şi anume elevii. În chestionar elevii au avut sarcina să identifice: 1. să identifice calităţile profesorului pe care le doresc manifestate permanent; 2. să identifice calităţile profesorului manifestate ocazional; 3. să identifice calităţi ale profesorului care nu sunt obligatorii pentru a-l eticheta drept competent. 19 De asemenea, elevii au avut ca sarcină să întocmească un top al aspectelor legate de comportamentul profesorului, care-i dezavantajează pe elevi, deci trăsăturile indizerabile în comportamentul cadrului didactic. La calităţile profesorului competent au fost menţionate următoarele competenţe: a) competenţa cognitiv- informaţional (calitatea informaţiilor, ansamblul de competenţe necesare cunoaşterii unui anumit abiect de învăţământ ); b) competenţa psiho- morală care este asigurată de ansamblul de componente ce conferă o bună funcţionalitate conduitei etico-morale a cadrului didactic; c) competenţa psiho- pedagogică asigurată de ansamblul de componente necesare pentru construcţia diferitelor subsisteme ale personalităţii elevilor; d) competenţa psiho-socială asigurată de ansamblul de componente necesare optimizării relaţionării interumane. Voi prezenta în continuare calităţile corespunzătoare fiecărui tip de competenţă descrisă mai sus: a) competenţa cognitive- informaţională:  cunoaşterea obiectivului de învăţământ predate/ disciplinei predate;  calitatea explicaţiilor;  realizarea corelaţiilor corecte cu alte discipline de studiu;  promptitudinea şi calitatea răspunsurilor acordate în urma întrebărilor elevilor;  stimularea elevilor de a formula întrebări cu un conţinut pur cognitiv. b) competenţa psiho- morală :  loialitatea profesională;  capacitatea de-a cultiva relaţii corecte cu elevii;  toleranţă;  capacitatea de-a trata egal elevii proveniţi din medii social- educaţionale diferite;  comportament adoptat normelor instituţionale;  capacitate de evaluare corectă a comportamentelor elevilor;  comportament adaptat unor valori morale şi sociale: respect pentru elev, demnitate, altruism. 20 c) competenţa psiho- pedagogică:  realizarea unor lecţii interactive;  accesibilizarea conţinutului informaţional şi adaptarea acestuia la particularităţile cognitive şi de vârstă ale elevilor;  folosirea unor metode şi strategii didactice adaptate conţinutului informaţional şi nivelului cognitiv de clasă;  stilul de predare;  creativitate;  stimularea creativităţii elevului în procesul instructiv- educativ;  dezvoltarea motivaţiei cognitive şi intrinsecii în asimilarea seturilor motivaţionale ( conceptuale ) în disciplina predată;  capacitatea de-a fi un bun evaluator;  stimularea curiozităţii pentru nou;  empatie;  creearea unui climat afectiv cald, favorabil noilor acumulări informaţionale;  stimularea elevilor pentru a participa la olimpiadele şi concursurilor şcolare;  admiterea la studii liceale, universitare. d) competenţa psiho- socială:  calmitate şi răbdare;  dragostea faţă de copii;  capacitatea de-a cultiva relaţii calde, pozitive cu elevii;  capacitatea de-a fi un bun ascultător;  interesul pentru problemele personale ale elevilor;  dorinţa de-a rezolva problemele personale ale elevilor într-un mod amiabil;  cultivarea relaţiilor pozitive între elevi;  stăpânirea de sine;  capacitatea de-a fi un bun lider. 21 Lotul de subiecţi Cercetarea a fost aplicată pe un eşantion de 400 de elevi din ciclul inferior liceal şi superior liceal ai unui colegiu din Buzău. Elevii au fost împărţiţi în două grupe:  15-16 ani reprezenând clasele IX- X;  17- 18 ani reprezentând clasele XI- XII. Elevii implicaţi în anchetă au fost selectaţi aleator, încercând să elimin variabile precum: rezultatele şcolare, relaţionarea cu profesorii, mediul socio- educativ din care elevul provine. 4. Prelucrarea datelor obţinute. A. Elevii din prima grupă ( 15-16 ani ) au considerat importante următoarele competenţe profesionale în comportamentul de succes al cadrului didactic: Tipuri de răspunsuri 1. Dragostea faţă de copii Competenţe Psiho- socială Frecvenţă 74% 2. Capacitatea de-a fi un Psiho- socială 74% bun ascultător 3. Cunoaşterea obiectului de Cognitive- informaţională 73% învăţământ/ predate 4. Toleranţa disciplinei Psiho- socială 72% 5. Capacitatea de-a trata Psiho- morală 72% egal elevii proveniţi din medii social-educative diferite 6. Creativitatea 7. Stilul de predare 8. Empatie Psiho- pedagogică 63% Psiho- pedagogică 61% Psiho- pedagogică 59% 9. Realizarea unor lecţii Psiho- pedagogică 59% interactive 22 10. Calitatea explicaţiilor Cognitiv- informaţională 58% 11. Dezvoltarea motivaţiei Psiho- pedagogică 56% la elevi 12. Capacitatea de- fi un Psiho-pedagogică 56% bun evaluator 13. Comportament adaptat Psiho- morală 55% normelor instituţionale 14 Implicarea în activităţi Psiho- pedagogică 51% extraşcolare, extracurriculare 15. Stimularea curiozităţii Psiho- pedagogică 51% pentru nou 16. Capacitatea de-a fi un Psiho- socială 51% bun lider 17. Stimularea creativităţii Psiho- pedagogică 50% elevilor în procesul instructive- educativ 18. Realizarea corelaţiilor Cognitiv- informaţională 44% cu alte discipline de studiu 19. Promptitudinea şi Cognitiv- informaţională 42% claritatea răspunsurilor acordate în urma întrebărilor elevilor 20. Folosirea unor metode Psiho- pedagogică 34% şi strategii didactice adaptate conţinutului informaţional şi nivelului cognitive al clasei 21. Stimularea elevilor în a Psiho- pedagogică 22% formula întrebări cu 23 conţinut cognitiv 22. Admiterea la studii Psiho- pedagogică 20% liceale/ universitare 23. Stimularea elevilor Psiho- pedagogică 18% pentru a participa la olimpiade şi concursuri şcolare B. Elevii din cea de-a doua grupă ( 17-18 ani ) au considerat importante următoarele competenţe profesionale în comportamentul de success al cadrului didactic: Tipuri de răspunsuri Competenţe Frecvenţă 1. Cunoaşterea obiectului Cognitiv- informaţională 85% învăţării/ disciplinei predate 2. Stilul de predare Psiho- pedagogică 81% 3. Capacitatea de-a fi un Psiho- pedagogică 81% bun evaluator 4. Comportament adaptat Psiho- morală 78% normelor instituţionale 5. Toleranţă 6. Realizarea corelaţiilor cu alte discipline de studiu Psiho- socială 77% Cognitiv- informaţională 74% 7. Capacitatea de-a trata Psiho- morală 72% egal elevii proveniţi din medii social- educative diferite 8. Folosirea unor metode şi Psiho- pedagogică 72% strategii didactice adaptate 24 conţinutului informaţional şi nivelului cognitiv al clasei 9. Empatie 10. Dragoste faţă de copii Psiho- pedagogică 72% Psiho- morală 70% 11. Admiterea la studiile Psiho- pedagogică 66% liceale/ universitare 12. Stimularea elevilor în a Psiho- pedagogică 65% formula intrebări cu un conţinut cognitiv 13. Stimularea elevilor Psiho- pedagogica 65% pentru a participa la olimpiade şi concursuri şcolare 14. Promptitudinea şi Cognitiv- informaţională 60% calitatea răspunsurilor acordate în urma întrebărilor elevilor 15. Creativitatea Psiho- pedagogică 60% 16. Stimularea creativităţii Psiho- pedagogică 58% elevilor în procesul instructiv- educativ 17. Stimularea curioziăţii Psiho- pedagogică 57% pentru nou 18. Calitatea explicaţiilor 19. Capacitatea de-a fi un bun ascultător 20. Implicarea în activităţi exraşcolare, extracurriculare Cognitiv- informaţională 50% Psiho- socială 50% Psiho- pedagogică 34% 21. Dezvoltarea motivaţiei Psiho- pedagogice 34% 25 la elevi 22. Realizarea unor lecţii Psiho- pedagogică 32% interactive În ceea ce priveşte topul celor 10 calităţi ale profesorului ideal, prima grupă de elevi, cei de clasele IX-X, a considerat importante: 1. Atitudinea deschisă, caldă faţă de elevi, prietenoasă; 2. Capacitatea de-a evalua corect elevii ( apreciere ); 3. Calmitate şi răbdare; 4. Corectitudine în comportament ( faţă de elevi, celelalte cadre didactice, personalul auxiliar, părinţi); 5. Stăpânirea la un nivel înalt a disciplinei predate; 6. Creativitate, spiritual de iniţiativă în activităţi; 7. Calitatea de a fi un bun lider; 8. Toleranţă faţă de anumite situaţii problematice apărute inevitabil în procesul instructiv- educativ şi aplicarea unor modalităţi rezolutive adecvate; 9. Stimularea elevilor să se autodepăşească în actul educativ de predare- învăţare, cultivarea unei motivaţii cognitive şi intrinseci pentru învăţare; 10. Implicarea şi conducerea performantă a unor acţiuni extraşcolare/ extracurriculare (vizită la muzee, teatre, excursii, tabere, proiecte ). Cea de-a doua grupă implicată în cercetare ( elevii claselor XI- XII ) realizează următorul portret al profesorului ideal, competent: 1. Predarea eficientă, prin adaptarea conţinutului informaţiei la particularităţile cognitive şi de vârstă ale elevilor; 2. Evaluarea corectă a performanţelor şcolare, precum şi nediferenţierea elevilor veniţi din medii socio- culturale diferite; 3. Implicarea elevilor în actul de predare- învăţare- evaluare, deci, considerarea elevului ca un agent activ în procesul instructiv- educativ; 4. Stăpânire de sine şi autocontrol; 26 5. Rezultatele performante obţinute la examenul de admitere în învăţământul universitar; 6. Empatia; 7. Capacitatea de-a cultiva relaţii calde, pozitive cu elevii; 8. Creativitatea şi spiritul de iniţiativă în procesul instructiv- educativ; 9. Adoptarea unui comportament moral, etic adecvat normelor instituţionale ( ţinută, comportament, relaţionare ); 10. Implicarea în conducerea unor activităţi extraşcolare, extracurriculare ( vizite la muzeu, excursii ).  Calităţile indezirabile în comportamentul profesorului sunt pentru prima grupă chestionata următoarele: 1. Evaluarea incorectă; 2. Ton ridicat, uneori agresivitate verbală; 3. Trecerea bruscă de la un subiect la altul; 4. Incoerenţa în prezentarea noului conţinut informativ; 5. Crearea unui climat afectiv rece, tensionat în timpul orelor ( teama de-a fi evaluat incorect , de-a fi ascultat, disconfortul psihic în relaţionarea cu profesorii ); 6. Nerespectarea programului şcolar ( elevii sunt ţinuţi în pauză deoarece profesorul nu se încadrează în timp şi nu a epuizat obiectivele operaţionale stabilite la începutul lecţiei ); 7. Inconsecvenţa în comportament, tratarea diferenţială, preferenţială a unor elevi, acest lucru influenţând şi evaluarea; 8. Impulsivitate, adoptarea unor decizii pripite; 9. Conversaţia telefonică în timpul orelor; 10. Întârziererea la ore.  Al doilea grup de elevi,(clasele XI- XII), stabileşte următoarele comportamente indezirabile ale profesorului: 1. Stăpânirea precară ( deficitară ) a conţinuturilor informaţionale din obiectivul de învăţare- predare; 27 2. Severitatea nejustificată ( neadecvarea între conţinutul informaţiei predate în cadrul orelor şi sarcinile, cerinţele educative ); 3. Impulsivitatea, adoptarea unor decizii pripite, inclusiv evaluarea inadecvată sub imboldul momentului, jignirile, disconfortul psihic creat elevului; 4. Tratarea diferenţială , preferenţială a unor elevi ( inclusiv evaluarea, dozarea necorespunzătoare a sarcinilor de învăţare ); 5. Evaluarea incorectă ( inclusiv pe criterii comportamentale ); 6. Starea de indispoziţie manifestată de profesori în timpul orei; 7. Nerespectarea programului ( elevii sunt ţinuţi în pauză sau în timpul orei ); 8. Ton ridicat, agresivitate verbală, utilizarea unei motivaţii negative produsă de stimuli aversivi ( jigniri, blamări, ameninţări, pedepsiri, etichetare negativă ), folosirea unui ton ridicat în mod nejustificat; 9. Incoerenţa în prezentarea noului conţinut informaţional, devierea în mod repetat de la subiectul lecţiei; 10. Neimplicarea afectivă în actul de predare- învăţare- evaluare, adoptarea unei conduite reci, distante, ce se reduce la o simplă transmitere şi receptare informaţională. 5. Interpretarea rezultatelor pe ipoteze În urma anchetei, ipoteza formulată anterior se confirmă, şi anume că există o diferenţă semnificativă între competenţele profesional- didactice percepute de elevii ciclului inferior liceal şi cele percepute de elevii ciclului superior liceal. Se observă că elevii din prima grupă chestionată pun accent pe competenţa psiho- socială a profesorului. Calităţi precum dragostea pentru copii, adoptarea unei atitudini calde, deschise, favorabile comunicării şi interacţiunii profesor- elev, capacitatea de-a fi un bun ascultător şi un bun sfătuitor sunt cele care îi dau profesorului eticheta de “competent”, “bun”. Competenţele cognitiv- informaţionale şi cele psiho- morale ocupă un rol important în etichetare, insă, nu decisive. 28 Al doilea grup chestionat corelează semnificativ competenţa profesională cu competenţele cognitive, profesionale, stiinţifice ale profesorului. Liceeni consideră profesorul o autoritate epistemică a cărei principală calitate este împărtăşirea corectă a ştiinţei, cunoşterea obiectului de învăţământ şi transmiterea seturilor cognitiv- informaţionale elevilor. Competenţele psiho- pedagogice ale profesorului reprezintă pentru liceeni un criteriu de etichetare pozitivă . Stilul de predare, realizarea unor lecţii interactive, stimularea motivaţiei cognitive care ia forma curiozităţii pentru nou, reprezintă indicatori ai performanţei cadrului didactic. Admiterea la studiile universitare prin obţinerea unor note bune la tezele cu subiect unic, examenul de bacalaureat şi examenul de admitere în învăţământul universitar reprezintă un indicator al performanţei profesorului, al profesionalismului acestuia. B. Studiu de caz 1. Prezentarea cazului A.B este profesor într-un colegiu din Buzău, colegiu etichetat ca fiind unul dintre cele mai bune din oraş. A.B este considerat de către elevii colegiului în care lucrează drept un profesor: “corect”, “bun”, “competent”. Cu elevii interacţionează optim, încurajându-i constant şi stimulându-i spre autodepăşirea nivelului cognitiv actual. De asemenea, are relaţii optime cu ceilalţi colegi, fiind etichetat de către aceştia drept: “competent”, “altruist”, “bun coleg”. Echipa managerială a colegiului îl descrie ca fiind “un om pe care te poţi baza”, “un profesor valoros şi competent”. 29 Se observă că la toate cele trei niveluri ierarhice din organizaţia şcolară ( elevi, cadre didactice, echipă managerială ) profesorul A.B este etichetat drept competent. 2. Obiectivele studiului de caz În studiul de caz efectuat am urmărit: - să analizez factorii ce stau la baza competenţelor profesionale ale profesorului A.B; - să identific elementele care determină etichetarea pozitivă a profesorului A.B. 3. Analiza cazului Analizând activitatea didactică aflată la un alt nivel performanţial, pot menţiona următoarele componente ale competenţei: I. Particularităţile proceselor psihice care fac parte din conţinutul psihic al aptitudinilor pedagogice: A. Particularităţi ale gândirii: - capacitatea de analiză şi sinteză; - flexibilitatea gândirii, în sensul de modificarea promptă a unghiului de abordare a unei situaţii problematice; - fluiditatea – densitatea ideilor, a opiniilor şi soluţiilor în unitatea de timp; - originalitatea – gradul de noutate şi ineditul produselor şi strategiilor didactice; - elaborarea- gradul de completitudine şi de elaborare a produselor gândirii; - capacităţi euristice- existenţa mai mulor căi posibile de rezolvare a unor situaţii problematice, analiza comparativă a acestora şi gândirea unor soluţii creative B. Particularităţi ale limbajului - capacitatea de a folosi mod adecvat, eficient, optim limbajul: inteligibilitatea, claritatea, plasticitatea, expresivitatea, fluenţa limbajului. 30 C. Particularităţile atenţiei - concentrearea atenţiei, capacitatea racordării atenţiei la un stimul din perspectiva intensităţii; - distributivitatea- capacitatea persoanei de a-şi concentra simultan atenţia asupra a doi sau mai mulţi stimuli; - stabilitatea- capacitatea de-a menţine racordată ateţia la un stimul o perioadă mai mare de timp; - mobilitatea reprezintă uşurinţa comutării atenţiei de la un stimul la altul, de la o activitate la alta; D. Particularităţi ale memoriei - rapiditatea memorării- memorarea informaţională se realizează repede, cu mare economie de efort şi de repetiţii; - elasticitatea, supleţea memoriei- capacitatea de-a acumula cunoştinţe mereu noi, de-a le organiza şi reorganiza pe cele vechi, de-a le depăşi sau uita pe cele necorespunzătoare; - trăinicia păstrării, exprimă faptul că cele memorate sunt conservate corect, într-o formă acceptabilă pentru o perioadă îndelungată de timp; - promptitudinea reactualizării- realizarea rapidă , promptă a recunoaşterii şi reproducerii imediat după stimulare; - fidelitatea reactualizării celor memorate- indică gradul de precizie, de corectitudine şi acurateţe a recunoaşterii şi reproducerii. E. Particularităţile imagineţiei - capacitatea de a folosi adecvat procedeele imaginative ajungând la rezultate performante calitativ şi cantitativ; - capacităţi empatice- capacitatea de transpunere imaginară în planul perceptiv, intelectiv, afectiv al elevului. II. Particularităţi ale sistemului de personalitate: - capacităţi de comunicare optimă cu elevii, colegii, echipa managerială; - creativitate- obţinerea unui produs original de evaluare; 31 - cunoaştere de sine- o evaluare realistă a propriilor capacităţi şi o încredere în sine întemeiată; - autocontrolul- coordonarea stărilor emoţionale astfel încât să favorizeze îndeplinirea obiectivelor didactice/ educative şi nicidecum să le stânjenească sau să le blocheze; - capacitatea de relaţionare optimă cu elevii, colegii, echipa managerială, capacitatea de-a se descurca cu aceste relaţii din punct de vedere relaţional; - capacitatea de-a se raporta distinct şi specific la diferitele faţete ale realităţii didactice sau la una şi aceeaşi faţetă în contexte diferite; - capacitatea de-a face faţă diferitelor situaţii problematice noi, imprevizibile apărute inevitabil în activitatea didactică; - capacitatea de-a restructura şi adecva din mers desfăşurarea comportamentelor, respectiv a acţiunilor didactice, la logica desfăşurării evenimentelor în plan obiectiv intern; - existenţa unor trăsături caracteriale precum: sinceritate, altruism, comunicativitate, deschidere către nou, control. III. Particularităţile activităţii didactice: - caracterul puternic interactiv al lecţiilor şi accesibilizarea conţinuturilor informaţionale prin adaptarea acestora la particularităţile cognitive şi de vârstă ale elevilor; - cunoaşterea la nivel performanţial a obiectului de învăţământ predat/ disciplinei predate; - realizarea corelaţiilor interdisciplinare în cadrul lecţiilor, precum şi promptitudinea şi calitatea răspunsurilor; - stimularea creativităţii elevilor în procesul de învăţare; - capacitate de evaluare corectă, capacitatea de-a trata egal elevi proveniţi din medii social- educative diferite, de-a conştientiza decalajele culturale şi a le depăşi; - comportament adecvat al normelor instituţionale şi adoptat unor valori morale şi sociale ( respect pentru elevi, altruism, demnitate, empatie, înţelegere, toleranţă ); 32 În ceea ce priveşte factorii care determină etichetarea pozitivă a profesorului A.B, pot fi identificaţi următorii: a) Factorii care determină etichetarea pozitivă din partea elevilor cuprind: - stăpânirea la nivel performanţial a obiectului de învăţământ / disciplinei predate; - calitatea explicaţiilor şi stimularea elevilor în actul de predare- învăţare- evaluare; - capacitatea de evaluare corectă; - stilul de predare bazat pe interacţiunea optimă între elev- profesor în cadrul lecţiei; - admiterea elevilor la studii universitare, precum şi performanţele obţinute la examenul de bacalaureat; - capacitatea de-a fi un bun ascultător, de-a cultiva relaţii calde, pozitive cu elevii; - stăpânire de sine; - capacitatea de-a fi un bun organizator, un bun lider; b) Factorii care determină etichetarea pozitivă din partea celorlalte cadre didactice cuprind: - existenţa unor competenţe cognitiv- informaţionale înalte: calităţi informaţionale, ansamblul de competenţe necesare cunoaşterii unui anumit obiect de învăţământ; - stimularea elevilor pentru a participa la olimpiadele şi concursurile şcolare, precum şi rezulatatele foarte bune obţinute de aceştia; - capacitatea de-a cultiva relaţii calde, pozitive cu cadrele didactice, de-a fi un bun scultător; - capacităţi empatice; 33 - calitatea activităţilor extracurriculare; - realizarea performanţială a statutului de diriginte; - rezultatele optime obţinute la examenul de bacalaureat şi de admitere în învăţământul universitar; - stimularea creativităţii elevilor, a curiozităţii pentru nou . e) Factorii care determină etichetarea pozitivă din partea echipei manageriale: - rezultatele optime obţinute la concursurile şi olimpiadele şcolare, precum şi la examenul de bacalaureat şi admiterea la facultate; - stăpânirea performanţială a materiei/ disciplinei predate; - calitatea predării, stil de predare înalt, performant; - promptitudinea răspunsurilor şi comportamentului la solicitările echipei manageriale; - capacitatea de evaluare corectă a sistemelor informaţionale şi operaţionale la elevi, precum şi a comportamentului acestora; - capacitatea de-a cultiva relaţii optime cu elevii, cadrele didactice, echipa managerială, părinţi, personal auxiliar; - participarea la seminarii, simpozioane, cursuri de formare, emisiuni radio- tv; - existenţa unor competenţe psiho- morale dezvoltate performanţial, adică ansamblul de componente ce conferă o bună funcţionalitete conduitei etico- morale a cadrului didactic, comportament adaptat normelor instituţionale, loialitate profesională, respect pentru elev, demnitate, altruism; - capacitatea de-a fi un bun lider, un bun organizator ; - calitatea acţiunilor extracurriculare. 34 4. Concluzia studiului Se observă că elevii, cât şi cadrele didactice şi echipa managerială au menţionat următorii factori ce determină etichetarea pozitivă a profesorului A.B: 1. Factorii cognitiv- informaţionali determinaţi de calităţile informaţionale oferite, de cunoaşterea performanţională a obiectului de învăţare- predare, de stimularea elevilor în actul instructiv- educativ; 2. Factorii psiho- morali determinaţi de ansamblul comportamentelor etico- morale ai profesorului A.B, loialitatea profesorului, relaţionarea corectă, toleranţă, comportament adaptat valorilor instituţionale; 3. Factorii psiho- pedagogici ce reunesc ansamblul componentelor necesare pentru construirea diferitelor subsisteme ale personalităţii elevilor, stilul de predare adecvat, accesibilizarea conţinutului informaţional şi adaptarea acestuia la particularităţile cognitive şi de vârstă ale elevilor, folosirea de metode şi strategii didactice performante; 4. Factorii psiho- sociali determinaţi de ansamblul de componente necesare optimizării , relaţionării interumane, cultivarea unor relaţii calde, pozitive cu elevii, cadrele didactice şi echipa managerială. 35 Concluzii Plecând de la ideea că profesorul trebuie să se raporteze la cei pe care îi educă, să stabilească relaţii de cooperare cu elevii, cadrele didactice, echipa managerială şi părinţii, am încercat în prima parte să analizez care sunt motivele şi criteriile de evaluare ce stau la baza carierei unui dascăl. Plecând de la titlul ales, “Motivaţie şi performanţa în cariera didactică “, am ales să demonstrez cu ajutorul celor două metode folosite, ancheta şi studiul de caz, care sunt cu adevărat competenţele ce stau la baza carierei unui dascăl considerat drept “competent”, atât de elevi, cât şi de cadrele didactice şi echipa managerială. Aceste studii reprezentâd fenomenul ecranat al temei alese. Nu putem cataloga un profesor drept “bun”, dacă acest lucru nu este perceput în primul rând de elevii ( aici găsim “fructul muncii” dascălului ) celelalte cadre didactice şi, nu în ultimul rând, de către echipa managerială. În cazul anchetei, am plecat de la ipoteza că există o diferenţa semnificativă între competenţele profesional- didactice percepute de elevii din ciclul inferior liceal şi cei ai ciclului superior liceal. Această ipoteză s-a confirmat, în sensul că prima grupă de elevi pune accent pe calităţi precum: dragostea faţă de copii, atitudinea caldă, favorabilă comunicării, capacitatea de-a fi un bun ascultător. În schimb, elevii de liceu superior sunt interesaţi de stilul de predare, realizarea unor lecţii interactive, stimularea curiozităţii pentru nou. De asemenea, am realizat un studiu de caz, obiectul cercetării fiind un profesor dintr-un colegiu buzoian. Am urmărit care sunt particularităţile proceselor psihice, ale sistemului de personalitate şi ale activităţii didactice, precum şi factorii ce-au determinat etichetarea pozitivă a profesorului de către elevi, cadre didactice şi echipa managerială ai colegiului respectiv. “ Arta pedagogică este înainte de toate arta de a te pune la dispoziţia copiilor, de a simpatiza cu ei, de a le înţelege universul, de a le sesiza interesele care îi animă, se intemeiază în mare măsură pe un dar, vocaţia pedagogică”. ( M. A. Bloch ) 36 Bibliografie: 1. Bontaş Ioan, Pedagogie, Bucureşti, Editura All, 1994 2. Cucoş Constantin ( coordonator ) şi colectiv, Psihopedagogie, Iaşi, Editura Polirom, 1998. 3. Gherguţ Alois, Managementul general şi strategic în educaţie, Iaşi, Editura Polirom, 2007 4. Iucu Romiţă, Formarea cadrelor didactice, Bucuteşti, Editura Humanitas Educaţional, 2004 5. Iucu Romiţă, Managementul clasei de elevi, proiect pentru învăţământ rural, Bucureşti, 2005 6. Negreţ- Dobridor Ion şi Pânişoară Ion- Ovidiu, Ştiinţa învăţării, Iaşi, Editura Polirom, 2005 7. Păun Emil, Şcoala, abordare sociopedagogică, Iaşi, Editura Polirom, 1998 8. Pânişoară Ion- Ovidiu, Comunicarea eficientă, ediţia a III- a, Iaşi, Editura Polirom, 2006 9. Shapiro Daniel, Conflictele şi comunicarea. Un ghid prin labirintul artei de a face faţă conflictelor, Bucureşti, Editura Arc, 1998 10. Stoica Adrian ( coordinator ) şi colectiv, Evaluarea curentă şi examenele, Bucureşti, Editura Pro Gnossis, 2001. 37 Anexa I Chestionar 1 – grupa 1 Care dintre următoarele calităţi sunt considerate de tine ca aparţinând unui profesor de succes? Bifează- le pe cele considerate importante: DA NU Cunoaşterea disciplinei predate Calitatea explicaţiilor date în clasă Corelaţiile cu alte discipline de studiu în cadrul predării lecţiilor Promptitudinea răspunsurilor acordate elevilor în cadrul lecţiilor Toleranţă Corectitudinea în relaţiile cu elevii Stabilirea de relaţii corecte cu elevii Evaluarea corectă a elevilor Comportament corect în şcoală Predare pe înţelesul elevilor Modul de predare Stimularea curiozităţii pentru nou la elev Creearea unei atmosfere calde, plăcute în clasă Convingerea elevilor pentru a participa la olimpiade şi concursuri şcolare Rezultatele obţinute de elevi la tezele naţionale Apacitatea de- a fi un bun ascultător Dorinţa de-a rezolva problemele elevilor într-un mod amiabil Calmitate şi răbdare Stăpânire de sine Dragoste faţă de copil 38 Anexa II Chestionar 2- grupa 2 Identificaţi: 1. 2. Calităţile pe care le doriţi manifestate permanent la un profesor; Calităţile pe care le doriţi manifestate ocazional la un professor; 3. Calităţile care nu sunt obligatorii pentru a-l eticheta drept competent pe un profesor. Puneţi cifra corespunzătoare fiecărei competenţe menţionate în tabelul de mai jos: 1 2 3 Cunoaşterea disciplinei predate Calitatea explicaţiilor date în clasă Corelaţiile cu alte discipline de studiu în cadrul predării lecţiilor Promtitudinea răspunsurilor acordate elevilor în cadrul lecţiilor Toleranţă Corectitudinea în relaţiile cu elevii Stabilirea de relaţii corecte cu elevii Evaluarea corectă a elevilor Comportament corect în şcoală Predarea pe inţelesul elevilor Modul de predare Stimularea curiozităţii pentru nou la elevi Creearea unei atmosfere calde, plăcute în clasă Convingerea elevilor pentru a participa la olimpiade şi concursuri şcolare Rezulatele obţinute de elevi la examenul de bacalaureat/ admitere în învăţământul superior Capacitatea de-a fi un bun ascultător Dorinţa de-a rezolva problemele elevilor într-un mod amiabil Calmitate şi răbdare Stăpânire de sine Dragoste faţă de copil Anexa III Chestionar 3 – grupele 1 şi 2 I. Specificaţi trei calităţi ale unui profesor considerat bun: 1. 2. 3. II. Menţionaţi trei caracteristici ale unui profesor care-i dezavantajează pe elevi: 1. 2. 3. III. Care sunt caracteristicile pe care nu le-aţi dori manifestate în comportamentul unui profesor: 1. 2. 3. 